**ΠΑΡΑΞΕΝΕΣ ΙΣΤΟΡΙΕΣ**

**Α. Συμμορία σκίουρων «εξαφανίζουν» σαπούνια από λονδρέζικη γειτονιά**

**Λονδίνο, Ηνωμένο Βασίλειο**

Όταν τα σαπούνια και τα αφρόλουτρα από τα σπίτια του δρόμου Κέντις Τάουν στο βορειοδυτικό Λονδίνο άρχισαν να εξαφανίζονται, οι κάτοικοί του νόμιζαν πως τρελάθηκαν.   
  
Σύντομα, όμως, οι ληστές πιάστηκαν επ' αυτοφώρω: επρόκειτο για μία «συμμορία» σκίουρων.  
  
Οι σκίουροι είναι ικανοί να καταβροχθίσουν οτιδήποτε βρεθεί στα χέρια τους. Όπως αναφέρει ειδικός στην άγρια φύση: «Θα μασήσουν τα πάντα, ακόμα και αν μοιάζουν να μην είναι φαγώσιμα».  
  
«Κανείς δεν γνωρίζει που πάνε (τα σαπούνια) ή τι στο καλό κάνουν με αυτά, αλλά ξέρουμε ότι είναι αυτοί επειδή τους πιάσαμε επ' αυτοφώρω κατά το παρελθόν» λέει ο 75χρονος Τζόνι Μέρφι που ζει στη γειτονιά εδώ και 40 χρόνια.  
  
«Δεν τολμάμε να αφήσουμε τα παράθυρα ανοιχτά. Ανοίγεις το παράθυρο και το καταλαβαίνουν. Έρχονται κατευθείαν από τα κλαδιά των δέντρων» προσθέτει.  
  
Οι κάτοικοι του δρόμου παραπονέθηκαν στο συμβούλιο του Κάμντεν, λέγοντας ότι τα δέντρα φυτεύτηκαν πολύ κοντά στα σπίτια τους. Οι κάτοικοι ζητούν τώρα να κοπούν τα δέντρα.

**Newsroom ΔΟΛ**

**Β. Το τρένο της μεγάλης φυγής**

|  |  |  |
| --- | --- | --- |
| |  | | --- | | "Το τρένο της μεγάλης «φυγής» πήραν δύο Γερμανοί μαθητές, 15 και 16 χρονών, για να αποφύγουν τις αντιδράσεις των γονιών τους από τις χαμηλές επιδόσεις στο σχολείο. Με ελάχιστα ευρώ στην τσέπη και «οπλισμένοι» με την τόλμη της εφηβείας διέσχισαν την Κεντρική Ευρώπη, αλλά η περιπέτειά τους έληξε αισίως όταν έφτασαν στα ελληνικά σύνορα. Στο σταθμό της Ειδομένης Κιλκίς, κατά τον έλεγχο των επιβατών διαπιστώθηκε η δηλωμένη εξαφάνισή τους από το ηλεκτρονικό αρχείο της Συνθήκης Σένγκεν και δεν τους επετράπη η συνέχιση του ταξιδιού προς την Ελλάδα.” |  |  | | --- | | **Εφημερίδα "Καθημερινή" 29/4/2004**  **Μόνο μία λέξη μάς προβλημάτισε σ' αυτή την υπέροχη είδηση. «Η περιπέτειά τους», λέει, «έληξε αισίως». Γιατί «αισίως»; Στο ίδιο σχολείο δε θα τους ξαναστείλουν; Στην ίδια οικογένεια δεν θα ξαναπαραδοθούν; Τους ίδιους λόγους δε θά 'χουν για να το ξανασκάσουν;** | |

**Φύλλο εργασίας 1**

**Παράξενες Ιστορίες**

**Επεξεργασία άρθρου/είδησης:**

1. Γιατί η ιστορία που μόλις διαβάσατε έγινε είδηση;
2. Με ποιον τρόπο κινεί το ενδιαφέρον του αναγνώστη να τη διαβάσει;
3. Σας προκαλεί η είδηση αυτή να φανταστείτε και να αφηγηθείτε τη συνέχειά της ιστορία που αφηγείται ή τα γεγονότα που προηγήθηκαν αυτής; Γιατί;
4. Ποιοι είναι οι πρωταγωνιστές της ιστορίας; Πού και πότε εκτυλίσσεται;
5. Σε ποιο χρόνο γίνεται η αφήγηση;
6. Να καταγράψετε τα γεγονότα της ιστορίας στη σειρά που συνέβησαν.
7. Να εντοπίσετε προτάσεις που δηλώνουν τον χρόνο στο άρθρο αυτό (χρονική διάρκεια ή χρονική στιγμή).
8. Τι ρόλο παίζουν στην αφήγηση της ιστορίας οι προτάσεις αυτές; Είναι σημαντικές, κατά τη γνώμη σας;